钦定古今图书集成/理学汇编/文学典/第102卷 > 王慎中〈屠应峻 华察 陆铨 江以达〉
## 钦定古今图书集成/理学汇编/文学典/第102卷 > 王慎中〈屠应峻 华察 陆铨 江以达〉

按《明外史》本传：“慎中，字道思，晋江人。四岁能诵诗。十
八举嘉靖五年进士，授户部主事，寻改礼部祠祭司。
时四方名士唐顺之、陈束、李开先、赵时春、任瀚、熊过、
屠应峻、华察、陆铨、江以达、曾忭辈，咸在部曹，慎中与
之讲习，学大进。十二年，诏简部郎为翰林。众首拟慎
中，大学士张孚敬欲一见，辞不赴。乃稍移吏部，为考”
功员外郎，进验封郎中。忌者谗之，孚敬因覆议“真人
张衍庆《请封疏》”，謪常州通判。稍迁户部主事、礼部员
外郎，并在南京。久之，擢山东提学佥事，改江西参议，
进河南参政。侍郎王杲奉命赈荒，以其事委慎中。还
朝，荐慎中可重用。会二十年大计，吏部注慎中不及。
而大学士夏言先尝为礼部尚书，慎中其属吏也，与
相忤，遂内批不谨，落其职。慎中为文，初主秦、汉，谓东
京下无可取，已悟欧、曾作文之法，乃尽焚旧作，一意
师仿，尤得力于曾巩。顺之初不服，久亦变而从之。壮
年废弃，益肆力古文，演迤详赡，卓然成家，与顺之齐
名，天下称之曰“王、唐”，又曰“晋江”、毗陵。家居问业者踵
至，年五十一而终。李攀龙、王世贞后起，力排之，卒不
能掩。攀龙、慎中提学山东时所赏拔者也。慎中，初号
遵岩居士，后号南江。应峻，字文升，平湖人，刑部尚书
勋子也。举嘉靖五年进士，由郎中改翰林，官至右谕
德。察字子潜，无锡人，应峻同年进士，累官侍讲学士，
掌南京翰林院。铨字选之，鄞人，嘉靖二年进士。与弟
编修𬬩争《大礼》，并系诏狱被杖。后官广西布政使。𬬩
终山东提学副使。兄弟皆能文。以达字子顺，贵溪人。
嘉靖五年进士。累官福建提学佥事。

按《名山藏文苑记》：“王慎中，字道思，初号南江，后改遵
岩，名盛。而两号并称，海内尽知为王仲子也。仲子年
十七八，以嘉靖乙酉、丙戌连举科第，选户部主事官。
暇读书，作为古文词，与毗陵唐顺之、陈束辈号‘八才
子。改官礼曹，更与大司马李遂、给谏曾钧、提学江以
达、学士华察、屠竣切磋琢磨，益成其学’。”世庙修古礼
文，行亲郊礼，仲子制《大祀诗》八章，汉词选体，文声腾
布诸公间。辛卯，命京朝官出主乡试，仲子得广东张
孚敬，忌诸翰林，出之，别选部属改充，众望无如仲子，
孚敬欲仲子一见，仲子不往，遂罢。改吏部员外，升验
封郎。而同列有短于孚敬者，因覆张真人衍庆请封
疏，坐谪判常州，升户部主事，再陞礼部员外，而皆在
南。则从王畿讲王守仁之学，而遂有得于圣贤之道，
乃尽发宋儒书读之有味乎曾南丰王荆公、欧阳文
忠之为文也，始仲子起家子大夫，操觚学古，非先秦
两汉不道其所为。广东辛卯录《文苑》，然贾谊、晁错之
词章，至是则尽弃之。色相蹊隧，出入王、曾间，寄示顺
之，顺之骇怪仲子言“此大难事，君后当自知亡何。”顺
之有味其言，亦变而随之矣。升山东提学佥事，转江
西参议，则王守仁政教所及之地。仲子寻陈迹，讲新
知，往来白鹿、鹅湖间，更与聂司马豹、邹司成守益、罗殿撰洪先、欧阳大宗伯德讲学交游，公事不废。迁河
南参政，督率有司，以安民为务。章圣皇太后梓宫过
河南，僚属畏供帐不办，下吏有欲亡去者，仲子独任
之，调度有方，奉迎无失。岁饥，王侍郎奉旨出赈，檄仲
子将事。侍郎大善之，方荐于朝，寻以大计罢。仲子之
罢，盖中旨也。仲子为礼曹郎时，夏言为尚书，其时仲
子不能善事之。至是以属铨部考黜，铨部从中调书
考不及，而言取中旨罢。仲子之为文也，以意定为主，
有历旬经月，求不得一意，意得即下笔随之，详赡丰
缛，委复曲折，按之分部，呼之应声，援古以誉今，推小
而至大顺之，称为二百年中兴之文，迨其后也。济南
李攀龙、弇州王世贞诸子者出见，谓毗陵、晋江学宋
而伤之理，而仲子之文行海内，卒不掩阻。济南蚤世，
弇州晚岁，亦不能出仲子之径，而沈深切至，反为让
之矣。仲子摄生至经岁，不酒肉，但觉不快。谢客阁书，
窒兑却听，啜水纳吐，以洗中垢，曰：“吾以一付肠胃，自
翻出一部《本草》，亡虑疾矣。”竟年五十一卒。仲子十八
而登第，三十三而罢官，五十一而没。所著《遵岩集》行
于世。

按《平湖县志》：“屠应峻，字文升，耻以父荫贵，力学自苦。
嘉靖丙戌进士，选庶吉士。中秘清䜩，罗百代书尽读
之，学益宏大，穷变为文纵横子史经传，而宗本子长。
与吴中袁永之、四明陈约之、锡山华子潜、晋江王道
思为友。张文忠为相，改诸吉士为部曹。峻授刑部主
事，调礼部仪制郎中，复改修撰，进侍读，转右谕德，引”
疾归。应峻尚奇节，豪宕风发。好内善饮酒，百锺不醉。
先是交趾弗靖几二十年，诏廷臣议才望者往谕，当
以应峻应诏。应峻奋然愿奉使命，宣天子威，议寝不
行。所著有《兰晖堂集》。

按《无锡县志》：“华察，字子潜，嘉靖五年进士，选庶吉士。
与吴陆粲、袁袠、屠应峻并有才名，当轴不喜，出为户
部主事，历兵部郎中，入为翰林修撰，预修《宝训》《实录》，
进侍读，同考会试。皇太子立诏谕朝鲜，赐一品服充
使以行。长识远度，名振属国。寻以劾罢。既而起原官，
主南京乡试，拜侍读学士，掌南院事。遂乞归，割产助”
役，清丈田亩，划去虚粮六千石，括未科田一十六万
有奇，为乡里惠。林居前后三十年，家本素封，田园第
宅，甲于江左。而食不三豆，室无侍媵，出入清华，羽仪
海外。而文词清削，独契溟涬，不异“木居草茹”之言。时
有姚咨者，字潜坤，与蔡善，多倡和之作，亦嘉、隆间诗
人也。

按《宁波府志》：“陆铨，字选之，副使偁仲子也。登嘉靖二
年进士，除刑部主事。以才推典章奏改兵部武选，升
武库员外郎，礼部仪制郎中。世宗方稽古礼文，复四
郊、九嫔、亲蚕、亲籍诸礼，内降旁午，部中讨论陈奏，顷
刻凡数四。尚书尽倚办于铨，莫不当上心，积资望，宜
得京秩。辅臣以图上祭器不先关白，恶之，遂出为福”
建副使。于是益为策励，常摄海道，莅漳郡。漳故盗薮
而利窟也，诸射利奸人多以厚货饵监司，阑出为患。
铨独严立禁网，划剔奸蠹，卒不为诸射利者所饵。升
河南参政，抚民南阳。迁广西按察使。时弩滩猺贼侯
公丁，杂处胡、蓝二姓之间，相助为寇。或议大举兵尽
诛之。铨曰：“坚贼党而分我兵，且逆顺难明，非计之得
也。不若计歼渠魁而抚其馀。”监军者如其言，弩滩果
平。随陞广东右布政使。以内艰居家卒。弟𬬩，字举之，
甫能言，母教之以字，百试不爽。稍长就学，一目辄数
行下。正德十五年登进士。廷对擢甲科第二。拜翰林
院编修。益锐志问学，尽览经史百家之言。侪辈素以
才名著者，皆诎下之。尤砥砺名节，以古人自期。时议
礼诸臣故倾心于𬬩，欲引以为重，𬬩卒不应。其人以
为小己，遂衔之。预修《武宗实录》成，进修撰。已而“大礼”
告成，议礼者修宿憾，出为湖广江防佥事。时其署新
设，除戎御侮，簿书文牒皆创为之，宪度井井。迁江西
督粮参议。厘革宿弊，尽征诸所逋负。又酌诸郡之嬴
缩，验物产之登耗，而损益上下之。人咸称便。升山东
提学副使。乃明章程，严品式，正文体，敦尚孝弟，分别
义利，斥异端之祠以祀先哲，士习为之丕变。山东旧
无《通志》，喟然曰：“海岱山川之宗也，圣贤人物之望也，
《六经》文章之祖也。兹一方之志，而天下古今之事备
焉，吾当殚兹役矣。”遂考古诹今，补遗正讹，穷日夕不
怠。比逾年志成，而𬬩则病矣。上疏乞骸骨，不报，遂卒
于官。

按《列朝诗集》，以达字子顺，贵溪人。嘉靖丙戌登进士
第，官刑部郎中，再迁福建佥事，转湖广副使，俱视学
政，罢归。子顺与陈约之、李伯华诸人善，其论诗专推
何、李，且谓献吉之文力已出欧、苏上。叙《张惟静集》则
云：“杜文不逮诗，韩诗不逮文。”而惟静兼韩、杜之所不
能。盖亦浸淫于俗学，好为夸大，而不知所以裁之者
与！